CELEX: 32016R2119
Language: lt
Date: 2016-12-02 00:00:00
Title: 2016 m. gruodžio 2 d. Komisijos reglamentas (ES) 2016/2119, kuriuo dėl muitinės procedūrų sąrašo ir duomenų apibrėžčių pritaikymo iš dalies keičiami Europos Parlamento ir Tarybos reglamentas (EB) Nr. 471/2009 ir Komisijos reglamentas (ES) Nr. 113/2010 (Tekstas svarbus EEE )

3.12.2016   
               
               
                  LT
               
               
                  Europos Sąjungos oficialusis leidinys
               
               
                  L 329/66
               
            KOMISIJOS REGLAMENTAS (ES) 2016/2119
      2016 m. gruodžio 2 d.
      kuriuo dėl muitinės procedūrų sąrašo ir duomenų apibrėžčių pritaikymo iš dalies keičiami Europos Parlamento ir Tarybos reglamentas (EB) Nr. 471/2009 ir Komisijos reglamentas (ES) Nr. 113/2010
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2009 m. gegužės 6 d. Europos Parlamento ir Tarybos reglamentą (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis, panaikinantį Tarybos reglamentą (EB) Nr. 1172/95 (1), ypač jo 3 straipsnio 2 dalį, 5 straipsnio 2 dalį ir 6 straipsnio 2 dalį,
      kadangi:
      
                  (1)
               
               
                  Reglamentu (EB) Nr. 471/2009 nustatyta bendra prekybos prekėmis su ES nepriklausančiomis šalimis sistemingo Europos statistikos rengimo sistema. Pagrindinis šių statistinių duomenų šaltinis yra muitinės deklaracijos. Minėtas reglamentas parengtas atsižvelgiant į konkrečias muitinio įforminimo supaprastinimo naujoves, kurios turėjo būti taikomos pagal Europos Parlamento ir Tarybos reglamentą (EB) Nr. 450/2008 (2) (toliau – Modernizuotas muitinės kodeksas). Visų pirma atsižvelgta į savikontrolės nuostatas, pagal kurias atleidžiama nuo prievolės pateikti muitinei deklaraciją, ir centralizuoto muitinio įforminimo nuostatas, pagal kurias muitinės importo ar eksporto formalumus galima atlikti daugiau nei vienoje valstybėje narėje;
               
            
                  (2)
               
               
                  Europos Parlamento ir Tarybos reglamentu (ES) Nr. 952/2013 (3) (toliau – Sąjungos muitinės kodeksas) Modernizuotas muitinės kodeksas panaikintas ir nuo 2016 m. gegužės 1 d. pakeistos Tarybos reglamente (EEB) Nr. 2913/92 (4) pateiktos su muitų teise susijusios nuostatos;
               
            
                  (3)
               
               
                  išorės prekybos statistikos aprėptį reikia suderinti su Sąjungos muitinės kodekse nustatytomis muitinės procedūromis;
               
            
                  (4)
               
               
                  Reglamentas (EB) Nr. 471/2009 įgyvendintas Komisijos reglamentu (ES) Nr. 113/2010 (5) ir atitinka Modernizuotame muitinės kodekse pateiktas su muitų teise susijusias nuostatas. Kadangi Sąjungos muitinės kodeksas visapusiškai taikomas nuo 2016 m. gegužės 1 d., į su muitų teise susijusių nuostatų pokyčius turėtų būti atsižvelgta Reglamento (EB) Nr. 471/2009 ir Reglamento (ES) Nr. 113/2010 nuostatose, susijusiose su statistinių duomenų rinkimu ir išorės prekybos statistikos rengimu;
               
            
                  (5)
               
               
                  Komisijos įgyvendinimo sprendime (ES) 2016/578 (6) nustatyta darbo programa, nurodyta Reglamento (ES) Nr. 952/2013 280 straipsnyje, ir pateikiama kitų nuostatų, susijusių su elektroninėmis muitinės sistemomis, kurios turės būti sukurtos pagal Sąjungos muitinės kodeksą;
               
            
                  (6)
               
               
                  kol nebus sukurtos šios elektroninės sistemos, Komisijos deleguotuoju reglamentu (ES) 2016/341 (7) (Pereinamojo laikotarpio deleguotasis aktas) numatytos pereinamojo laikotarpio priemonės dėl muitinių keitimosi informacija tarpusavyje ir su ekonominės veiklos vykdytojais bei šios informacijos saugojimo;
               
            
                  (7)
               
               
                  kalbant apie muitinės procedūrų supaprastinimą taikant centralizuotą muitinį įforminimą pagal Sąjungos muitinės kodekso 179 straipsnį, dėl metodinių priežasčių importas ir eksportas, kuriems taikoma ši sistema, nebūtinai turi būti priskiriami paskirties valstybei narei ar faktinio eksporto valstybei narei, nes bet kokį prekių gabenimą Bendrijos viduje tarp šių valstybių narių ir valstybės narės, kurioje prekės yra tuo metu, kai jos išleidžiamos muitinės procedūrai, būtų geriau ir nuosekliau įtraukti į ES vidaus prekybos statistiką;
               
            
                  (8)
               
               
                  tačiau tam reikėtų iš dalies pakeisti atitinkamų valstybių narių statistines apibrėžtis, kad būtų nustatytas ekonomiškai svarbus prekių gabenimas po muitinio įforminimo, jei tai importas, arba prieš jį, jei tai eksportas;
               
            
                  (9)
               
               
                  be to, šių atitinkamų valstybių narių statistinės apibrėžtys turėtų būti nuosekliai suderintos su centralizuoto muitinio įforminimo nuostatomis, kai tik valstybė narė, kuri pagal tą procedūrą nurodyta kaip dalyvaujančioji valstybė narė, turėtų gauti su muitiniu įforminimu susijusią informaciją iš valstybės narės, kuriai prižiūrint tas įforminimas įvyko;
               
            
                  (10)
               
               
                  tam, kad išorės prekybos statistika būtų rengiama suderintai, tam tikrų kitų duomenų elementų apibrėžtys turėtų būti pritaikytos prie Sąjungos muitinės kodeksu nustatytų pakeitimų;
               
            
                  (11)
               
               
                  reglamentai (EB) Nr. 471/2009 ir (ES) Nr. 113/2010 turėtų būti atitinkamai iš dalies pakeisti;
               
            
                  (12)
               
               
                  šiame reglamente numatytos priemones atitinka Prekybos su ES nepriklausančiomis šalimis statistikos komiteto nuomonę,
               
            PRIĖMĖ ŠĮ REGLAMENTĄ:
      1 straipsnis
      Reglamento (EB) Nr. 471/2009 3 straipsnio 1 dalis pakeičiama taip:
      
         „1.   Rengiant išorės prekybos statistiką registruojami prekių importo ir eksporto duomenys.
         Valstybės narės registruoja eksporto duomenis, kai prekės išvežamos iš Bendrijos statistinės teritorijos:
         
                     a)
                  
                  
                     pagal vieną iš toliau nurodytų muitinės procedūrų, nustatytų Europos Parlamento ir Tarybos reglamente (ES) Nr. 952/2013 (*1) (toliau – Sąjungos muitinės kodeksas):
                     
                                 —
                              
                              
                                 eksporto;
                              
                           
                                 —
                              
                              
                                 laikinojo išvežimo perdirbti;
                              
                           
               
                     b)
                  
                  
                     taikant Sąjungos muitinės kodekso 258 straipsnį;
                  
               
                     c)
                  
                  
                     taikant Sąjungos muitinės kodekso 269 straipsnio 3 dalį;
                  
               
                     d)
                  
                  
                     taikant Sąjungos muitinės kodekso 270 straipsnį, kad būtų pripažinta įvykdyta laikinojo įvežimo perdirbti procedūra.
                  
               Valstybės narės registruoja importo duomenis, kai prekės įvežamos į Bendrijos statistinę teritoriją taikant vieną iš toliau nurodytų Sąjungos muitinės kodekse nustatytų muitinės procedūrų:
         
                     a)
                  
                  
                     išleidimo į laisvą apyvartą, įskaitant galutinį vartojimą;
                  
               
                     b)
                  
                  
                     laikinojo įvežimo perdirbti.
                  
               
      2 straipsnis
      Reglamentas (ES) Nr. 113/2010 iš dalies keičiamas taip:
      
                  1)
               
               
                  4 straipsnis iš dalies keičiamas taip:
                  
                              a)
                           
                           
                              1 dalies pirma pastraipa pakeičiama taip:
                              „Statistinė vertė grindžiama prekių verte tuo metu ir toje vietoje, kur prekės kirto valstybės narės, kurioje prekės yra tuo metu, kai jos išleidžiamos muitinės procedūrai atlikti, sieną: tai yra įvežtos į ją (importas) arba išvežtos iš jos (eksportas).“;
                           
                        
                              b)
                           
                           
                              4 dalis pakeičiama taip:
                              „4.   2 ir 3 dalyse nurodyta vertė koreguojama, jei reikia, taip, kad į statistinę vertę būtų įskaičiuotos tik tos transporto ir draudimo išlaidos, kurios patirtos prekes iš jų išvežimo vietos pristatant prie valstybės narės, kurioje prekės yra tuo metu, kai jos išleidžiamos muitinės procedūrai atlikti, sienos (importo atveju – CIF tipo vertė, eksporto atveju – FOB tipo vertė).“
                           
                        
            
                  2)
               
               
                  6 straipsnio 3 ir 4 dalys pakeičiamos taip:
                  „3.   Dėl importo:
                  
                               
                           
                           
                              jei prekės išleidžiamos į laisvą apyvartą ar joms įforminama išleidimo galutiniam vartojimui procedūra, paskirties valstybė narė yra valstybė narė, kurioje prekės yra tuo metu, kai jos išleidžiamos muitinės procedūrai atlikti. Tačiau, jei rengiant muitinės deklaraciją yra žinoma, kad po to, kai prekės bus išleistos, jos bus išsiųstos į kitą valstybę narę, pastaroji valstybė narė yra paskirties valstybė narė.
                           
                        
                               
                           
                           
                              Jei prekėms įforminama laikinojo įvežimo perdirbti procedūra, paskirties valstybė narė yra valstybė narė, kurioje atliekama pirmoji perdirbimo operacija.
                           
                        
                               
                           
                           
                              Nepažeidžiant šios dalies 1 ir 2 pastraipų, kai duomenys perduodami pagal Reglamento (EB) Nr. 471/2009 7 straipsnio 2 dalį, paskirties valstybė narė yra valstybė narė, kurioje prekės yra tuo metu, kai jos išleidžiamos muitinės procedūrai atlikti.
                           
                        4.   Dėl eksporto:
                  
                               
                           
                           
                              faktinio eksporto valstybė narė yra valstybė narė, kurioje prekės yra tuo metu, kai jos išleidžiamos muitinės procedūrai atlikti.
                           
                        
                               
                           
                           
                              Tačiau, jei žinoma, kad prekės buvo įvežtos iš kitos valstybės narės į valstybę narę, kurioje prekės yra tuo metu, kai jos išleidžiamos muitinės procedūrai atlikti, ta kita valstybė narė yra faktinio eksporto valstybė narė su sąlyga, kad:
                              
                                          i)
                                       
                                       
                                          prekės buvo iš tos kitos valstybės narės įvežtos tik deklaravimo eksportui tikslais ir
                                       
                                    
                                          ii)
                                       
                                       
                                          eksportuotojas nėra įsisteigęs valstybėje narėje, kurioje prekės yra tuo metu, kai jos išleidžiamos muitinės procedūrai atlikti, ir
                                       
                                    
                                          iii)
                                       
                                       
                                          įvežimas į valstybę narę, kurioje prekės yra tuo metu, kai jos išleidžiamos muitinės procedūrai atlikti, nebuvo prekių įsigijimas Sąjungos viduje ar tokiu laikomas sandoris, kaip nurodyta Tarybos direktyvoje 2006/112/EB (*2).
                                       
                                    
                        
                               
                           
                           
                              Jei prekės eksportuojamos po laikinojo įvežimo perdirbti muitinės procedūros, valstybė narė, kurioje buvo atlikta paskutinė perdirbimo operacija, yra faktinio eksporto valstybė narė.
                           
                        
                               
                           
                           
                              Nepažeidžiant šios dalies 1, 2 ir 3 pastraipų, kai duomenys perduodami pagal Reglamento (EB) Nr. 471/2009 7 straipsnio 2 dalį, faktinio eksporto valstybė narė yra valstybė narė, kurioje prekės yra tuo metu, kai jos išleidžiamos muitinės procedūrai atlikti.
                           
                        
                     (*2)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).“"
						
               
            
                  3)
               
               
                  7 straipsnio 2 dalies antra pastraipa pakeičiama taip:
                  „Importo atveju įrašant duomenis apie šalį siuntėją ir (arba) išsiuntimo šalį nurodoma valstybė narė arba ES nepriklausanti šalis, iš kurios prekės buvo iš pradžių išsiųstos į valstybę narę, kurioje prekės yra tuo metu, kai jos išleidžiamos muitinės procedūrai, jei tarpinėje valstybėje narėje arba ES nepriklausančioje šalyje nebuvo sudarytas komercinis sandoris (pvz., pardavimas arba perdirbimas) ir nebuvo sustota su prekių vežimu nesusijusiu reikalu. Jei įvyko toks sustojimas ar komercinis sandoris, nurodoma paskutinė tarpinė valstybė narė arba ES nepriklausanti šalis.“
               
            
                  4)
               
               
                  13 straipsnis pakeičiamas taip:
                  „13 straipsnis
                  Prekybininko identifikavimas
                  Duomenys apie prekybininką – atitinkamas identifikavimo kodas, importo atveju priskirtas importuotojui, eksporto atveju – eksportuotojui.“
               
            
                  5)
               
               
                  15 straipsnio 4 dalies antras sakinys pakeičiamas taip:
                  „Institucijos, kurioms pavesta suteikti ekonominės veiklos vykdytojo registracijos ir identifikavimo kodą (EORI kodas), nacionalinėms statistikos institucijoms paprašius užtikrina prieigą prie duomenų, laikomų su EORI kodais susijusioje elektroninėje sistemoje, kaip nurodyta Komisijos įgyvendinimo reglamento (ES) 2015/2447 [visas pavadinimas ir skelbimo nuoroda išnašoje] (*3) 7 straipsnyje.
                  
                     (*3)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).“"
						
               
            3 straipsnis
      Įsigaliojimas
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
      
         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2016 m. gruodžio 2 d.
         
            
               Komisijos vardu
            
            
               Pirmininkas
            
            Jean-Claude JUNCKER
         
      
      
         (1)  OL L 152, 2009 6 16, p. 23.
      
         (2)  2008 m. balandžio 23 d. Europos Parlamento ir Tarybos reglamentas (EB) Nr. 450/2008, nustatantis Bendrijos muitinės kodeksą (Modernizuotas muitinės kodeksas) (OL L 145, 2008 6 4, p. 1).
      
         (3)  2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).
      
         (4)  1992 m. spalio 12 d. Tarybos reglamentas (EEB) Nr. 2913/92, nustatantis Bendrijos muitinės kodeksą (OL L 302, 1992 10 19, p. 1).
      
         (5)  2010 m. vasario 9 d. Komisijos reglamentas (ES) Nr. 113/2010, kuriuo įgyvendinamos Europos Parlamento ir Tarybos reglamento (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis, nuostatos dėl prekybos aprėpties, duomenų apibrėžčių, pagal verslo charakteristikas ir sąskaitose faktūrose nurodytą valiutą suskirstytos prekybos statistikos rengimo ir specifinių prekių arba prekių gabenimo (OL L 37, 2010 2 10, p. 1).
      
         (6)  2016 m. balandžio 11 d. Komisijos įgyvendinimo sprendimas (ES) 2016/578, kuriuo nustatoma darbo programa, susijusi su Sąjungos muitinės kodekse numatytų elektroninių sistemų kūrimu ir diegimu (OL L 99, 2016 4 15, p. 6).
      
         (7)  2015 m. gruodžio 17 d. Komisijos deleguotasis reglamentas (ES) 2016/341, kuriuo Europos Parlamento ir Tarybos reglamentas (ES) Nr. 952/2013 papildomas tam tikrų Sąjungos muitinės kodekso nuostatų taikymo pereinamuoju laikotarpiu, kol bus įdiegtos tam tikros elektroninės sistemos, taisyklėmis ir iš dalies keičiamas Deleguotasis reglamentas (ES) 2015/2446 (OL L 69, 2016 3 15, p. 1).